
Република Србија                                                                                   
ОПШТИНА ЦРНА ТРАВА
ИЗБОРНА КОМИСИЈА
Број: 27/2023
Датум: 27.11.2023. године
ЦРНА ТРАВА

З  А  П  И  С  Н  И  К
СА 24. СЕДНИЦЕ ИЗБОРНЕ КОМИСИЈЕ  
ОПШТИНЕ ЦРНА ТРАВА
ОДРЖАНЕ 27.11.2023. ГОДИНЕ

Седница је почела у 12:00 часова у сали дома културе у Црној Трави.
Седницу је отворио председник Изборне комисије општине Црна Трава, Бојан Цекић који је констатовао да су на седници Изборне комисије присутни: Милош Глигоријевић, заменик председника Изборне комисије, Новка Стојилковић, заменик члана Изборне комисије, Магдалена Илић, заменик члана Изборне комсије, Игор Дојчиновић, члан Изборне комисије, Зоран Николић, члан Изборне комисије Душица Петровић, члан Изборне комисије, Светлана Костадиновић, члан Изборне комисије Раде Величковић, заменик члана изборне комисије, Лела Стефановић, члан Изборне комисије у проширеном саставу, Биљана Бабић, члан Изборне комисије у проширеном саставу, Верољуб Славковић, члан Изборне комисије у проширеном саставу, Вељко Стаменковић, заменик члана Изборне комисије у проширеном саставу, Александар Николић, секретар Изборне комисије и Иван Синадиновић, заменик секретара Изборне комисије.
Како је констатовано присуство већине чланова комисије, председавајући је утврдио да постоји кворум за рад и пуноважно одлучивање.

Пре почетка седнице, председавајући је на усвајање ставио записник са претходне (23.) седнице. Записник је једногласно усвојен.

Затим је Председавајући предложио следећи,
                     
Д Н Е В Н И   Р Е Д:

1. Разматрање и одлучивање о предлогу за именовање члана и заменика члана у проширени састав Изборне комисије општине Црна Трава, на предлог Странке демократске акције Санџака – Stranka demokratske akcije Sandžaka, подносиоца проглашене изборне листе СДА Санџака – др Сулејман Угљанин/SDA Sandžaka – dr Sulejman Ugljanin 
2. Разматрање и одлучивање о поднетој изборној листи ИВИЦА ДАЧИЋ – ПРЕМИЈЕР СРБИЈЕ, подносиоца Социјалистичке партије Србије
3. Уколико изборна листа буде проглашена: Разматрање и доношење решења којим се констатује да члан и заменик члана изборне комисије општине Црна Трава у  проширеном саставу именовани на предлог Коалиције: Социјалистичка партија Србије, Јединствена Србија и „Зелени Србије“, подносиоца проглашене изборне листе кандидата за народне посланике, под називом ИВИЦА ДАЧИЋ – ПРЕМИЈЕР СРБИЈЕ постају члан и заменик члана у  посебном саставу Изборне комисије општине Црна Трава за спровођење избора за одборнике Скупштине општине Црна Трава
4. Разматрање и доношење решења којим се констатује да члан и заменик члана изборне комисије општине Црна Трава у  проширеном саставу именовани на предлог Коалиције Александар Вучић  -  Србија не сме да стане, подносиоца проглашене изборне листе кандидата за народне посланике, под називом АЛЕКСАНДАР ВУЧИЋ – Србија не сме да стане постају члан и заменик члана у посебном саставу Изборне комисије општине Црна Трава за спровођење избора за одборнике Скупштине општине Црна Трава
5. Текућа питања


Предложени дневни ред једногласно је усвојен.

Након тога прешло се на рад по тачкама дневног реда.


1. ТАЧКА
	Ову тачку дневног реда образложио је Александар Николић који је навео да је јутрос у 09:57 часова Изборној комисији општине Црна Трава, од стране овлашћеног лица Ахмедина Шкријеља, стигао предлог Странке демократске акције Санџака – Stranka demokratske akcije Sandžaka, подносиоца проглашене изборне листе СДА Санџака – др Сулејман Угљанин/SDA Sandžaka – dr Sulejman Ugljanin, да се за члана Изборне комисије у  проширеном саставу именује Наташа Банковић Славковић из Црне Траве, а за заменика члана Ивана Павловић из Црне Траве.
	Решењем Републичке изборне комисије 02 бр. 013-328/23 од 15. новембра 2023. године проглашена је листа  СДА Санџака – др Сулејман Угљанин/SDA Sandžaka – dr Sulejman Ugljanin за изборе за народне посланике, те је на тај начин подносилац ове пролашене листа стеко право на именовање чланова и заменика чланова у проширеном саставу општинских изборних комисија. 
Провером испуњености услова за именовање предложених лица у проширени састав,  Изборна комисија утврдила је да оба предложена лица имају изборно право, нису народни посланици, нити кандидати за народне посланике, те да испуњавају законске услове за именовање.  
С обзиром да су наведена лица именована на предлог подносиоца проглашене изборне листе за избор народних посланика Народне скупштине, то су иста део састава Изборне комисије за спровођење избора за народне посланике и део заједничког састава и као таква могу учествовати у раду и доношењу одлука само у погледу оних питања која се тичу избора за народне посланике и питања која су заједничка за изборе за одборнике и изборе за народне посланике, попут одређивања бирачких места, образовања бирачког одбора у сталном саставу. 
	На крају излагања известилац је обавестио чланове изборне комисије да право гласа по овој тачки имају чланови изборне комисије у сталном и проширеном саставу.

Председавајући је отворио расправу.
	Пошто у расправи нико није учествовао, иста је затворена и прешло се на гласање.
	По извршеном гласању по првој тачки дневног реда константовано је да је 11 (једанаест) чланова гласало ЗА, против није било, уздржаних није било, тако да је Изборна комисија општине Црна Трава, на предлог Странке демократске акције Санџака – Stranka demokratske akcije Sandžaka, подносиоца проглашене изборне листе СДА Санџака – др Сулејман Угљанин/SDA Sandžaka – dr Sulejman Ugljanin, једногласно донелa:

· Решење о именовању члана и заменика члана Изборне комисије општине Црна Трава у проширеном саставу
		Решење донето  у 12:05 часова.

		Након гласања по овој тачки чланови изборне комисије у проширеном саставу Лела Стефановић, Биљана Бабић, Верољуб Славковић и Вељко Стаменковић, напустили су седницу.

2. ТАЧКА
Александар Николић, секретар Изборне комисије општине Црна Трава образложио је другу тачку дневног реда, наводећи да је Изборној комисији општине Црна Трава, дана 26.11.2023. године у 10,00 часова, Миле Младеновић овлашћено лице Социјалистичке партије Србије поднело Изборну листу за избор одборника Скупштине општине Црна Трава под називом ИВИЦА ДАЧИЋ – ПРЕМИЈЕР СРБИЈЕ.

Изборна комисија општине Црна Трава извршила је увид у достављену документацију и том приликом је констатовано да је достављена: изборна листа кандидата за одборнике Скупштине општине Црна Трава у писменом и електронском облику, на прописаном обрасцу ЛИЦТ-1/2023, сагласност кандидата да прихватају кандидатуру за одборнике (на обрасцу ЛИЦТ-2/2023) за укупно 9 кандидата, исправа о очитаној личној карти са микроконтролером (чипом), односно фотокопије личне карте без микроконтролера за укупно 9 кандидата, изјаве бирача да подржавају изборну листу кандидата за одборнике Скупштине општине Црна Трава (на обрасцу ЛИЦТ-3/2023) – њих 210, сложене по азбучном реду презимена бирача, списак бирача који својим потписима подржавају изборну листу кандидата за одборнике Скупштине општине Црна Трава (на обрасцу ЛИЦТ-4/2023) у писаној и електронској форми сложен по азбучном реду презимена бирача, овлашћење за подношење изборне листе потписано од стране Ивице Дачића, заступника Социјалистичке партије Србије, 

Након разматрања поднете документације Изборна комисија општине Црна Трава утврдила је следеће: Изборна листа је предата од стране Милета Младеновића, лица овлашћеног за предају изборне листе, у писменом и електронском облику, изборна листа сачињена је у складу са одредбама Закона о локалним изборима, уз поштовање одредбе из члана 41. да на листи има најмање 40% припадника мање заступљеног пола, тако да међу сваких пет кандидата по редоследу на листи има три припадника једног и два припадника другог пола, Ивица Дачић је дао сагласност за коришћење личног имена у називу изборне листе потписивањем овлашћења да Миле Младеновић може поднети изборну листу чији је назив ИВИЦА ДАЧИЋ – ПРЕМИЈЕР СРБИЈЕ, одборнички кандидати својеручно су потписали сагласност о прихватању кандидатуре, за све кандидате за одборнике достављене су исправе о очитаној личној карти са микроконтролером (чипом), односно фотокопије личне карте без микроконтролера.

Изборна комисија општине Црна Трава је након провере бирачког права за бираче који су подржали поднету изборну листу констатовала да укупан број прихваћених потписа бирача износи 200, да је укупан број одбијених потписа 7 (због пребивалишта на територији друге локалне самоуправе), а да је необрађених лица укупно 3, сагласно одредби члана 43. став 3. Закона о локалним изборима, којим је прописано: „Ако подносилац изборне листе преда већи број важећих писмених изјава бирача да подржавају изборну листу од оног броја који му је потребан за проглашење изборне листе, изборна комисија узима у обзир само онај број потписа који је потребан за проглашење изборне листе и то по азбучном редоследу презимена бирача који су потписали изјаве да подржавају изборну листу“.

Изборна комисија је преко надлежних служби Општинске управе утврдила да су свих 9 кандидата за одборнике држављани Републике Србије и са бирачким правом на територији општине Црна Трава.

На основу горе наведеног, Изборна комисија општине Црна Трава утврдила је да је Изборна листа ИВИЦА ДАЧИЋ – ПРЕМИЈЕР СРБИЈЕ благовремено поднета и уредна, да је уз листу приложена сва потребна документација, односно да изборна листа испуњава законом прописане услове за проглашење и одлучила да исту прогласи.

	Председавајући је отворио расправу.
	Пошто у расправи нико није учествовао, иста је затворена и прешло се на гласање.
По извршеном гласању по првој тачки дневног реда константовано је да је 7 чланова гласало ЗА, против није било, уздржаних није било, тако да је Изборна комисија општине Црна Трава једногласно донелa:

· Решење о проглашењу Изборне листе кандидата за одборнике Скупштине општине Црна Трава под називом ИВИЦА ДАЧИЋ – ПРЕМИЈЕР СРБИЈЕ, коју је за изборе расписане за 17.12.2023. године поднела Социјалистичка партија Србије
Решење донето у 12:45 часова

3. ТАЧКА

Ову тачку образложио је Александар Николић који је навео да чланови 89. - 95. Закона о локалним изборима садрже одредбе о истовременом одржавању локалних и републичких избора, па је тако чланом 92. прописано да подносилац проглашне изборне листе за локалне изборе и предлагач каднидата на републичким изборима има право да предложи члана и заменика члана у органе за спровођење избора у проширеном саставу (став 1.), односно да ако је иста политичка странка, коалиција односно иста група грађана предлагач кандидата на републичким изборима и подносилац проглашене изборне листе за избор одборника, она у органе за спровођење избора у проширеном саставу може предложити само једног члана и једног заменика члана.
Чланом 94. Закона о локалним изборима уређено је поступање када политичка странка на једним изборима учествује самостално, а на другим у коалицији, па је ставом 2. овог члана прописано да ако две или више политичких странака на републичким изборима учествују у коалицији, а на локалним изборима учествују самостално, њима заједно припада право да предложе једног члана и једног заменика члана у органе за спровођење избора у проширеном саставу.
На седници одржаној дана 5.11.2023. године Републичка изборна комисија је донела Одлуку о саставу и раду изборних комисија јединице локалне самоуправе приликом истовременог одржавања избора за народне посланике Народне скупштине и избора за одборнике скупштина јединице локалне самоуправе расписаних за 17. децембар 2023. године 02 број 013-230/23 (у даљем тексту: Одлука).
У складу са чланом 2. Одлуке, Изборна комисија општине Црна Трава ради у три посебна састава, и то посебном саставу за спровођење избора за народне посланике (који чине председник и чланови Изборне комисије општине Црна Трава у сталном саставу и њихови заменици и чланови и заменици чланова Изборне комисије општине Црна Трава у проширеном саставу, именовани на предлог подносилаца проглашених изборних листа кандидата за народне посланике, посебном саставу за спровођење избора за одборнике Скупштине општине Црна Трава (који чине председник и чланови Изборне комисије општине Црна Трава у сталном саставу и њихови заменици и чланови и заменици чланова Изборне комисије општине Црна Трава у проширеном саставу, именовани на предлог предлагача проглашених кандидата за избор одборника), заједничком саставу за разматрање и одлучивање о питањима која су заједничка и за изборе за народне посланике и за изборе за одборнике (нпр. одређивање бирачких места, образовање бирачког одбора у сталном саставу), који чине оба посебна састава локалне изборне комисије.
Чланом 7. став 1. Одлуке прописано је да ако две или више политичких странака поднесу изборну листу кандидата за народне посланике у коалицији, а након тога самостално поднесу изборне листе кандидата за одборнике, члан и заменик члана локалне изборне комисије у проширеном саставу именовани на предлог коалиције постају представници тих политичких странака у посебном саставу локалне изборне комисије за спровођење избора за одборнике, што локална изборна комисија констатује посебним решењима приликом проглашења изборних листа кандидата за одборнике ових политичких странака.
Дана 4. новембра 2023. године Републичка изборна комисије је прогласила Изборну листу ИВИЦА ДАЧИЋ – ПРЕМИЈЕР СРБИЈЕ, подносиоца Коалиције: Социјалистичка партија Србије, Јединствена Србија и „Зелени Србије“. На предлог овлашћеног лица подносиоца ове листе Изборна комисија општине Црна Трава је на седници одржаној дана 14.11.2023. године донела решење којим се Биљана Бабић из Црне Траве именује за члана, а Смиља Ђорђевић из Црне Траве, за заменика члана изборне комисије у проширеном саставу.
Дана 27.11.2023. године на седници Изборне комисије општине Црна Трава донето је решење којим се проглашава изборна листа канидатата за одборнике Скупштине општине Црна Трава под називом ИВИЦА ДАЧИЋ – ПРЕМИЈЕР СРБИЈЕ, подносиоца политичке странке Социјалистичка партија Србије (СПС). 
Коалицију Социјалистичка партија Србије (СПС), Јединствена Србија (ЈС) и „Зелени Србије“ („Зелени“), подносиоца изборне листе кандидата за народне посланике ИВИЦА ДАЧИЋ – ПРЕМИЈЕР СРБИЈЕ чине следеће политичке странке: Социјалистичка партија Србије (СПС), Јединствена Србија (ЈС) и „Зелени Србије“ („Зелени“).
Подносилац проглашене изборне листе кандидата за одборнике ИВИЦА ДАЧИЋ – ПРЕМИЈЕР СРБИЈЕ је политичка странка Социјалистичка партија Србије (СПС).
У складу са наведеним утврђује се да се наступио случај из члана 94. став 2. Закона о локалним изборима и члана 7. став 1. Одлуке о саставу и раду изборних комисија јединице локалне самоуправе приликом истовременог одржавања избора за народне посланике Народне скупштине и избора за одборнике скупштина јединице локалне самоуправе расписаних за 17. децембар 2023. године, те у конкретном случају члан и заменик члана у проширеном саставу именовани на предлог коалиције са републичког нивоа постају представници тих политичких странака у посебном саставу локалне изборне комисије за спровођење избора за одборнике.
У конкретном случају, до тренутка одлучивања по овом решењу, само је једна политичка странка, учесник Коалиције: Социјалистичка партија Србије, Јединствена Србија и „Зелени Србије“, и то Социјалистичка партија Србије, поднела изборну листу кандидата за одборнике, те се овим решењем констатује да лица из тачке 1. овог решења постају део посебног састава изборне комисије за спровођење избора за одборнике и то као представници Социјалистичке партије Србије.
С обзиром да су лица из тачке 1. овог решења представници и подносиоца проглашене изборне листе кандидата за народне посланике и подносиоца проглашене изборне листе кандидата за одборнике, то су иста део сва три састава изборне комисије: и за спровођење избора за одборнике, и за спровођење избора за народне посланике, као и део заједничког састава и као таква могу учествовати у раду и доношењу свих одлука изборне комисије.
Правни основ за тачку 3. диспозитива овог решења дат је у члану 23. ст. 3. и 5. Закона, којим је прописано да се решење о именовању члана и заменика члана изборне комисије у проширеном саставу примењује од наредног дана од дана када је донето (став 3.), те да локална изборна комисија ради у проширеном саставу док збирни извештај о резултатима гласања не постане коначан (став 5.).

	Председавајући је отворио расправу.
	Пошто у расправи нико није учествовао, иста је затворена и прешло се на гласање.
По извршеном гласању по првој тачки дневног реда константовано је да је 7 чланова гласало ЗА, против није било, уздржаних није било, тако да је Изборна комисија општине Црна Трава једногласно донелa:

· Решење којим се констатује да члан и заменик члана изборне комисије општине Црна Трава у  проширеном саставу именовани на предлог Коалиције Социјалистичка партија Србије, Јединствена Србија и „Зелени Србије“, подносиоца проглашене изборне листе кандидата за народне посланике, под називом ИВИЦА ДАЧИЋ – ПРЕМИЈЕР СРБИЈЕ постају члан и заменик члана у  посебном саставу Изборне комисије општине Црна Трава за спровођење избора за одборнике Скупштине општине Црна Трава

4. ТАЧКА

И ову тачку образложио Александар Николић који је навео да је дана 3. новембра 2023. године Републичка изборна комисије прогласила изборну листу АЛЕКСАНДАР ВУЧИЋ – Србија не сме да стане, подносиоца Коалиције АЛЕКСАНДАР ВУЧИЋ – Србија не сме да стане, за избор народних посланика Народне скупштине Републике Србије. 
На седници Изборне комисије општине Црна Трава која је одржана дана 10.11.2023. године донето је решење, којим се, на предлог овлашћеног лица подносиоца проглашене изборне листе за парламентарне изборе, Лела Стефановић именује за члана, а Тамара Перовић за заменика члана општинске изборне комисије у проширеном саставу.
Дана 17. новембра 2023. године Изборна комисија општине Црна Трава је прогласила изборну листу АЛЕКСАНДАР ВУЧИЋ – Црна Трава не сме да стане, подносиоца Коалиције АЛЕКСАНДАР ВУЧИЋ – Црна Трава не сме да стане, за избор одборника Скупштине општине Црна Трава, расписаним за 17. децембар 2023. године. 
Чланови 89. - 95. Закона о локалним изборима садрже одредбе о истовременом одржавању локалних и републичких избора, па је тако чланом 92. прописано да подносилац проглашне изборне листе за локалне изборе и предлагач каднидата на републичким изборима има право да предложи члана и заменика члана у органе за спровођење избора у проширеном саставу (став 1.), односно да ако је иста политичка странка, коалиција односно иста група грађана предлагач кандидата на републичким изборима и подносилац проглашене изборне листе за избор одборника, она у органе за спровођење избора у проширеном саставу може предложити само једног члана и једног заменика члана.
Чланом 93. Закона уређено је питање истоветности коалиција, односно група грађана, па је ставом 1. прописано да се истоветност коалиција, односно група грађана у смислу предлагања члана и заменика члана у органе за спровођење избора у проширеном саставу не цени према називу коалиције, односно групе грађана, већ према потписницима коалиционог споразума, односно споразума о образовању групе грађана, ставом 2. прописано да се коалиција која је предлагач кандидата за републичке изборе и коалиција која је подносилац проглашене изборне листе за избор одборника сматрају истом коалицијом ако је и једну и другу образовало више од половине истих политичких странака.

На седници одржаној дана 5.11.2023. године Републичка изборна комисија је донела Одлуку о саставу и раду изборних комисија јединице локалне самоуправе приликом истовременог одржавања избора за народне посланике Народне скупштине и избора за одборнике скупштина јединице локалне самоуправе расписаних за 17. децембар 2023. године 02 број 013-230/23. Чланом 3. став 1. ове одлуке прописано је да ако је иста политичка странка, коалиција, односно иста група грађана подносилац проглашене изборне листе кандидата за народне посланике Народне скупштине и подносилац проглашене изборне листе кандидата за одборнике скупштине јединице локалне самоуправе, она у органе за спровођење избора у проширеном саставу може да предложи само једног члана и једног заменика члана. Ставом 4. истог члана Одлуке прописано је да се коалиција политичких странака која је подносилац изборне листе кандидата за народне посланике и коалиција политичких странака која је подносилац изборне листе кандидата за одборнике сматрају истом коалицијом ако је и једну и другу коалицију образовало више од половине истих политичких странака.
Коалицију Александар Вучић – Србија не сме да стане, подносиоца изборне листе АЛЕКСАНДАР ВУЧИЋ – СРБИЈА НЕ СМЕ ДА СТАНЕ, за избор народних посланика, чине следеће политичке странке: Српска напредна странка (СНС), Социјалдемократска партија Србије (СДП Србије), Партија уједињених пензионера, пољопривредника и пролетера Србије – солидарност и правда (ПУПС – СОЛИДАРНОСТ И ПРАВДА), Здрава Србија (ЗС), Српска народна партија (СНП) и  Покрет социјалиста (ПС).
Подносилац проглашене изборне листе за избор одборника Скупштине општине Црна Трава АЛЕКСАНДАР ВУЧИЋ – Црна Трава не сме да стане, је Коалиција: АЛЕКСАНДАР ВУЧИЋ – Црна Трава не сме да стане, коју су образовале следеће политичке странке: Српска напредна странка (СНС) и Покрет социјалиста (ПС).
Из описаног чињеничног стања утврђује се да су поменуте две коалиције - Коалиција Александар Вучић – Србија не сме да стане (предлагач кандидата за народне посланике) и Коалиција Александар Вучић – Црна Трава не сме да стане (предлагач кандидата за одборнике) истоветне коалиције у смислу цитираних прописа, с обзиром да су више од половине странака обе коалиције исте странке, односно обе странке коалиције предлагача изборне листе кандидата за одборнике (СНС и ПС) део су коалиције која је подносилац изборне листе кандидата за народне посланике.
Стога, обе ове коалиције заједно имају право на само једног члана и заменика члана, у смислу члана 92. став 2. и члана 93. став 2. Закона о локалним изборима и члана 3. ст. 1. и 4. и члана 4. Одлуке о саставу и раду изборних комисија јединице локалне самоуправе приликом истовременог одржавања избора за народне посланике Народне скупштине и избора за одборнике скупштина јединице локалне самоуправе расписаних за 17. децембар 2023. године.
Чланом 4. Одлуке о саставу и раду изборних комисија јединице локалне самоуправе приликом истовременог одржавања избора за народне посланике Народне скупштине и избора за одборнике скупштина јединице локалне самоуправе расписаних за 17. децембар 2023. године прописано је да када Републичка изборна комисија прогласи изборну листу кандидата за народне посланике, а подносилац те изборне листе локалној изборној комисији касније поднесе изборну листу кандидата за одборнике, члан и заменик члана који су напредлог тог подносиоца већ именовани у проширени састав локалне изборне комисије и тиме постали члан и заменик члана посебног састава те локалне изборне комисије за спровођење избора за народне посланика, наредног дана од дана проглашења изборне листе кандидата за одборнике постају члан и заменик члана посебног састава те локалне изборне комисије за спровођење избора за одборнике.
У складу са чланом 2. Одлуке о саставу и раду изборних комисија јединице локалне самоуправе приликом истовременог одржавања избора за народне посланике Народне скупштине и избора за одборнике скупштина јединице локалне самоуправе расписаних за 17. децембар 2023. године, Изборна комисија општине Црна Трава ради у три посебна састава, и то: посебном саставу за спровођење избора за народне посланике (који чине председник и чланови Изборне комисије општине Црна Трава у сталном саставу и њихови заменици и чланови и заменици чланова Изборне комисије општине Црна Трава у проширеном саставу, именовани на предлог подносилаца проглашених изборних листа кандидата за народне посланике, посебном саставу за спровођење избора за одборнике Скупштине општине Црна Трава (који чине председник и чланови Изборне комисије општине Црна Трава у сталном саставу и њихови заменици и чланови и заменици чланова Изборне комисије општине Црна Трава у проширеном саставу, именовани на предлог предлагача проглашених кандидата за избор одборника) и заједничком саставу за разматрање и одлучивање о питањима која су заједничка и за изборе за народне посланике и за изборе за одборнике (нпр. одређивање бирачких места, образовање бирачког одбора у сталном саставу), који чине оба посебна састава локалне изборне комисије.
До тренутка одлучивања о овом решењу, само је део странака Коалиције: Александар Вучић – Србија не сме да стане, и то Српска напредна странка и Покрет социјалиста, као Коалиција Александар Вучић – Црна Трава не сме да стане, поднела изборну листу кандидата за одборнике, те се овим решењем констатује да лица из тачке 1. овог решења постају део посебног састава изборне комисије за спровођење избора за одборнике и то као представници Коалиције Александар Вучић – Црна Трава не сме да стане.
С обзиром да су лица из тачке 1. овог решења представници и подносиоца проглашене изборне листе кандидата за народне посланике и подносиоца проглашене изборне листе кандидата за одборнике, то су иста део сва три састава изборне комисије: и за спровођење избора за одборнике, и за спровођење избора за народне посланике, као и део заједничког састава и као таква могу учествовати у раду и доношењу свих одлука изборне комисије.

	
	Председавајући је отворио расправу.
	Пошто у расправи нико није учествовао, иста је затворена и прешло се на гласање.
По извршеном гласању по првој тачки дневног реда константовано је да је 7 чланова гласало ЗА, против није било, уздржаних није било, тако да је Изборна комисија општине Црна Трава једногласно донелa:

· Решење којим се констатује да члан и заменик члана изборне комисије општине Црна Трава у  проширеном саставу именовани на предлог Коалиције Александар Вучић  -  Србија не сме да стане, подносиоца проглашене изборне листе кандидата за народне посланике, под називом АЛЕКСАНДАР ВУЧИЋ – Србија не сме да стане постају члан и заменик члана у посебном саставу Изборне комисије општине Црна Трава за спровођење избора за одборнике Скупштине општине Црна Трава


5. ТАЧКА

Како се у оквиру ове тачке нико није јављао за реч, седница је завршена у 13,00 часова.

Писани материјал је саставни део овог Записника.


ИЗБОРНА КОМИСИЈА
ОПШТИНЕ ЦРНА ТРАВА


                   СЕКРЕТАР                                                      		ПРЕДСЕДНИК
  Александар Николић, дипл.правник                              Бојан Цекић, дипл.правник

